उन दिनों, हमारे मोहल्ले में, हमारा घर सबसे सुरक्षित घर माना जाता था । इसलिए पूरे मोहल्ले ने मिलकर फैसला किया कि बच्चों और महिलाओं की सुरक्षा के लिए रात में, मोहल्ले की औरतें और बच्चे, हमारे घर में सोया करेंगे । बाकि पुरुष बारी-बारी से घर के बाहर पहरा दिया करेंगे । फिर क्या था, छत पर पत्थर, ईंट का जमावड़ा कर लिया गया । अगर कोई आतताई आये तो पत्थर फेंके जायेंगे ।घर के चारों तरफ कई हज़ार वाट के बल्ब लग गए और हथियारों के लिए जितनी भी लोहे की छड़ें थीं सबको नुकीला बना कर एक जगह इकट्टा कर लिया गया । जितनी बंदूकें मिल सकती थी, लायीं गयीं ।भाला-बरछा, तलवार जो भी हथियार जिसके पास था सब जमा कर लिए गए...